CELEX: E2016G0005
Language: bg
Date: 2016-09-22 00:00:00
Title: Решение № 5/2016/SC на Постоянния комитет на държавите от ЕАСТ от 22 септември 2016 година относно одита на програми и проекти съгласно финансовия механизъм за периода 2014—2021 г. [2017/315]

23.2.2017   
            
            
               BG
            
            
               Официален вестник на Европейския съюз
            
            
               L 45/18
            
         РЕШЕНИЕ № 5/2016/SC НА ПОСТОЯННИЯ КОМИТЕТ НА ДЪРЖАВИТЕ ОТ ЕАСТ
   от 22 септември 2016 година
   относно одита на програми и проекти съгласно финансовия механизъм за периода 2014—2021 г. [2017/315]
   ПОСТОЯННИЯТ КОМИТЕТ НА ДЪРЖАВИТЕ ОТ ЕАСТ
   като взе предвид Споразумението за Европейското икономическо пространство (наричано по-нататък „Споразумението за ЕИП“),
   като взе предвид Споразумението между Европейския съюз, Исландия, Княжество Лихтенщайн и Кралство Норвегия за финансов механизъм на ЕИП за периода 2014—2021 г.,
   като взе предвид протокол 38в от финансовия механизъм на ЕИП за периода 2014—2021 г., включен в Споразумението за ЕИП чрез гореспоменатото Споразумение между Европейския съюз, Исландия, Княжество Лихтенщайн и Кралство Норвегия за финансов механизъм на ЕИП за периода 2014—2021 г.,
   като взе предвид Споразумението между Кралство Норвегия и Европейския съюз относно норвежки финансов механизъм за периода 2014—2021 г.,
   като взе предвид Решение № 2/2016/SC на Постоянния комитет на държавите от ЕАСТ от 2 юни 2016 г. за изменение на Решение № 4/2004/SC на Постоянния комитет на държавите от ЕАСТ от 3 юни 2004 г. за създаване на Комитет за финансовия механизъм,
   като взе предвид Решение № 3/2016/SC на Постоянния комитет на държавите от ЕАСТ от 2 юни 2016 г. за разширяване на задачите на Службата за финансовия механизъм на ЕИП и норвежкия финансов механизъм,
   като взе предвид Решение № 5/2002 на Комитета на представителите на страните по Споразумението за Надзорен орган и Съд от 23 октомври 2002 г. относно мандата на Борда на одиторите на ЕАСТ,
   РЕШИ:
   Член 1
   Бордът на одиторите действа като върховен орган за одита на програми и проекти по финансовия механизъм на ЕИП за периода 2014—2021 г. (наричан по-нататък „финансов механизъм на ЕИП“). Това включва одит на програмите и проектите в държавите бенефициери, на управлението на програмите и проектите от държавите бенефициери и на изпълнението на финансовия механизъм на ЕИП. Бордът на одиторите може също така да извършва одит на Службата за финансовия механизъм по отношение на финансовия механизъм на ЕИП.
   Член 2
   Бордът на одиторите се състои от граждани на държавите от ЕАСТ — страни по Споразумението за ЕИП, които за предпочитане са членове на върховни институции за одит на държавите от ЕАСТ. Тяхната независимост трябва да бъде извън съмнение. Служител на ЕАСТ не може да бъде назначен за одитор, преди да минат три години от края на неговото назначаване в институция на ЕАСТ.
   Член 3
   Членовете на Борда на одиторите, които провеждат одити в съответствие с член 1, са същите лица, които са назначени съгласно Решения № 9, № 10 и № 11 на Комитета на представителите на страните по Споразумението за Надзорен орган и Съд от 12 декември 2013 г. относно преназначаването на членовете на Борда на одиторите на ЕАСТ, и за същия срок. След изтичане на техния мандат членовете на Борда на одиторите, които провеждат одити в съответствие с член 1, са лицата, назначени с решение на Комитета на представителите на страните по Споразумението за Надзорен орган и Съд.
   Член 4
   Членовете на Борда на одиторите са напълно независими в изпълнението на своите задължения.
   Член 5
   Членовете на Борда на одиторите си сътрудничат тясно с лицето или лицата, на които са възложени съответните одити по норвежкия финансов механизъм за периода 2014—2021 г., при одита на дейности, свързани с двата финансови механизъма.
   Член 6
   Разходите за уместни и пропорционални одити, както е посочено в член 1, се финансират от административния бюджет на финансовия механизъм на ЕИП. Въз основа на бюджетно предложение от Борда на одиторите и препоръка от Комитета на финансовия механизъм Постоянният комитет дава съгласието си за сумата, която трябва да се предостави за тази цел.
   Член 7
   Бордът на одиторите може да ангажира външни експерти, които да му помагат. Външните експерти трябва да отговарят на същите изисквания за независимост и да спазват същото задължение за сътрудничество, предвидено в член 5, като членовете на Борда на одиторите.
   Член 8
   Бордът на одиторите информира Комитета на финансовия механизъм и докладва на Постоянния комитет на държавите от ЕАСТ относно одита, посочен в член 1. Той може да представя предложения за действие.
   Член 9
   Бордът на одиторите предлага собствени условия за работа във връзка с одита, посочен в член 1, и след консултации с Комитета на финансовия механизъм ги представя за приемане на Постоянния комитет на държавите от ЕАСТ.
   Член 10
   Решението влиза в сила незабавно.
   Член 11
   Настоящото решение се публикува в раздела за ЕИП и в притурката за ЕИП към Официален вестник на Европейския съюз.
   
      Съставено в Брюксел на 22 септември 2016 година.
      
         
            За Постоянния комитет
         
         Bergdis ELLERTSDÓTTIR
         
            Председател
         
         Kristinn F. ÁRNASON
         
            Генерален секретар